2018. gada 27. februārī Noteikumi Nr. 116

Rīgā (prot. Nr. 13 5. §)

**Grozījumi Ministru kabineta 2013. gada 29. janvāra noteikumos Nr. 64 "Parāda atgūšanas pakalpojuma sniedzēju licencēšanas kārtība"**

Izdoti saskaņā ar

Parādu ārpustiesas atgūšanas likuma

5. panta ceturto un piekto daļu

1. Izdarīt Ministru kabineta 2013. gada 29. janvāra noteikumos Nr. 64 "Parāda atgūšanas pakalpojuma sniedzēju licencēšanas kārtība" (Latvijas Vēstnesis, 2013, 22., 200. nr.) šādus grozījumus:

1.1. svītrot 9.3. apakšpunktu;

1.2. papildināt noteikumus ar 9.9. apakšpunktu šādā redakcijā:

"9.9. parāda atgūšanas pakalpojuma sniedzējs ir izveidojis noziedzīgi iegūtu līdzekļu legalizācijas un terorisma finansēšanas novēršanas iekšējās kontroles sistēmu atbilstoši Noziedzīgi iegūtu līdzekļu legalizācijas un terorisma finansēšanas novēršanas likuma prasībām.";

1.3. svītrot 15.4. apakšpunktu;

1.4. izteikt 42. punktu šādā redakcijā:

"42. Valsts nodevu parāda atgūšanas pakalpojuma sniedzējs maksā ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē, norādot maksājuma mērķi – valsts nodeva par speciālās atļaujas (licences) izsniegšanu vai pārreģistrāciju.";

1.5. papildināt 1. pielikumu ar 7.3. apakšpunktu šādā redakcijā:

"7.3. parāda atgūšanas pakalpojuma sniedzējam ir izveidota noziedzīgi iegūtu līdzekļu legalizācijas un terorisma finansēšanas novēršanas iekšējās kontroles sistēma."

2. Šo noteikumu 1.1. un 1.3. apakšpunkts stājas spēkā 2018. gada 25. maijā.

3. Šo noteikumu 1.2. un 1.5. apakšpunkts stājas spēkā 2019. gada 1. janvārī.

Ministru prezidents,

veselības ministra

pienākumu izpildītājs Māris Kučinskis

Ministru prezidenta biedrs,

ekonomikas ministrs Arvils Ašeradens